觀獵
作者：楊時
朝代：宋

paragraphs: 貂裘白馬誰家子，擁戟弦弧囊勁矢。
褰身欲與鳥爭飛，觸處塵埃雲四起。
長繩驅逐狐兔驚，驕鷹掣臂流雙睛。
飛揚雲間電光閃，旋復草際無遺生。
鷙腸久厭鮮肥餌，顧盼方能伺人意。
但矜鼎俎有餘甘，貪餐誰憐殄生類。
安得淑氣回嚴秋，徐令困拙同鳴鳩。
林間百鳥恣孳乳，雖欲擊搏知無由。